Aviation Traders Carvair

Die **Aviation Traders ATL-98 Carvair** is 'n spesiale vragvliegtuig waarvan tussen 1961 en 1969 21 eksemplare deur die Britse vliegtuigvervaardiger *Aviation Traders Ltd.* gebou is. Die *ATL-98 Corvair* kon 25 passasiers en vyf motors vervoer.

*Aviation Traders*, 'n handelsonderneming vir vliegtuigonderdele, het die Amerikaanse passasiersvliegtuig *Douglas DC-4* as basis vir die *Carvair* gebruik en omgebou, waarby die bagasiedek verleng en die vliegtuigkajuit tot bo-op dié dek verskuif is.

## Geskiedenis 
In die laat 1950's het daar by Sir Freddie Laker se lugredery *Air Charter* (later *Channel Air Bridge*) 'n behoefte ontstaan om motors saam met hul welvarende eienaars per vliegtuig na hul bestemmings anderkant van die Engelse Kanaal tussen Groot-Brittanje, Ierland en Frankryk te vervoer. Weens 'n styging in vragvolume het vliegtuie soos die *Bristol 170 Freighter* en *Superfreighter*, wat destyds  op dié lugvlugroetes ingespan is, te klein geraak.

Aangesien talle lugrederye DC-4-vliegtuie uitgefaseer en verkoop het, het *Aviation Traders Ltd.* begin om hierdie masjiene aan te koop en om te bou. Die vliegtuigkajuit is met 2,08&nbsp;m na bo verskuif en bo-op die bagasiedek geplaas wat nou met 'n lengte van 24,74&nbsp;m en 'n maksimale hoogte van 2,03&nbsp;m oor die hele vliegtuig gestrek het. Die vliegtuigromp is eweneens verleng.
duimnael|links|'n *Aer Lingus-Carvair* word op Bristol-lughawe belaai
Die omgeboude vliegtuig was 900&nbsp;kg swaarder, maar hierdie gewigstoename is maklik met gewigsbesparings in die binneruimte gekompenseer. Die boeg kon met 'n hidrouliese klap geopen word om die vliegtuig te be- en ontlaai. Nadat met die ombouwerk vir die eerste vliegtuig teen 'n koste van aanvanklik sowat £105&nbsp;000 in Oktober 1960 begin is, het toetsvlieënier D.B. Cartridge op 21 Junie 1961 die nooiensvlug van die *Carvair* voltooi. Dié benaming was 'n afkorting van *Car via Air*.

Die eerste masjien (G-ANYB) is op 31 Maart 1962 amptelik toegelaat en deur die lugredery *British United Air Ferries* in diens geneem. Dit is byna vyftien jaar lank op vragroetes ingespan voordat die laaste vliegtuig op 1 Januarie 1977 uitgefaseer is.

Die *Carvair* het in 1964 sy verskyning in die James Bond-rolprent *Goldfinger* gemaak en is vanweë sy kenmerkende ontwerp hier later soms met Boeing se 747-makrostraler verwar. Die laasgenoemde vliegtuig is egter eers vanaf 1969 in diens geneem.

Tussen 1961 en 1969 is altesaam 21 *DC-4* vir lugrederye soos *Aer Lingus*, *Aviaco*, *Ansett-ANA*, *British United Airways*, *British Air Ferries*, *Channel Air Bridge* en *Inter-Ocean Airways* omgebou. Die vervoer van motors oor die Engelse Kanaal is in 1973 gestaak, en die meeste lugrederye het hul *Carvairs* aan ander lugvragvervoerders dwarsoor die wêreld verkoop. Sewe masjiene het tussen 1962 en 2007 verongeluk, en in Januarie 2007 was nog drie *Carvairs* in diens, waarvan een elk by *Phoebus Apollo Aviation* in Germiston, Suid-Afrika, *Brooks Fuel* (N898AT) in Alaska en *Gator Global Flying Services* in Texas. 'n Verdere drie of vier masjiene is nie meer geskik om te vlieg nie.

### Die Phoebus Apollo Aviation Carvair 
Die Aviation Traders Carvair met die konstruksienommer 27314 is oorspronklik as ’n Douglas C-54E in die Santa Monica-aanleg gebou. Hierdie C-54 het met die reeksnommer 44-9088 in die USAAF diens gedoen en het daarna die burgerlike registrasie N88881 verkry. Toe is dit as JA6015 in Japan bedryf en het vervolgens VH-INM in Australië geword. Die skroefvliegtuig het op 12 Julie 1968 sy eerste vlug as ’n ATL-98 gehad. Hierdie vliegtuig was die laaste (21ste) ombouing wat gedoen is. Rondom Maart 1978 het die Carvair die registrasie N54596 verwerf. Daarna is hy as ZK-NWB in Nieu-Seeland geregistreer. Die registrasie N5459M is in 1990 aan hom toegeken en daarna het hy 9J-PAA geword.

Phoebus Apollo het Carvair N5459M in Maart 2002 by sy vloot bygevoeg. Die naam “Phoebus Apollo Exclusive” is in Maart by die Randse Lughawe op die vliegtuig aangebring. Hy is in die volle Phoebus-kleure geverf. Die skroefvliegtuig het ook ’n gesig op die massiewe neus. Die amptelike registrasiedatum van die Phoebus Apollo Aviation Carvair met die registrasienommer 9J-PAA is 20 Mei 2002.

## Fotogalery 

Lêer:N5459m 1998-02-07 FALA 364 kolle LR herstel file 800x486.jpg|Carvair N5459M 7 Februarie 1998 Lanseria
Lêer:9jpaa 2003-05-04 FAGM P5045528 600x400.jpg|Carvair 9J-PAA 4 Mei 2003 Randse lughawe
Lêer:9jpaa 2003-05-04 FAGM P5045523 crop 600x450.jpg|Carvair 9J-PAA 4 Mei 2003
Lêer:9jpaa 2014-09-17 FAGM 4716 elements 600x400.jpg|Carvair 9J-PAA 17 September 2014

## Verwysings 
## Eksterne skakels 
**Media**
* ''youtube.com: 'n Aviation Traders Carvair tydens 'n lugvaartskou op Rand-lughawe, Germiston,  Suid-Afrika''